Folketing
2008-11-05

Vi må konstatere efter to spørgsmål og mange medspørgere, at statsministeren mener, at det var en forbedring af flexicuritymodellen, man lagde op til. Det er så det, statsministeren nu rejser rundt med: Man skal halvere dagpengeperioden og gøre det sværere at komme i en a-kasse og stå i en faglig forening i stedet for at få kontanthjælp. Det er det ene. Det andet, vi kan konstatere, er, at statsministeren fremturer med, at vi skulle have forkortet dagpengeperioden helt alene. Vi havde de borgerlige partier med hver gang, vil jeg godt have lov til at sige for det første, og for det andet var der faktisk en trepartsaftale, da vi forkortede perioden fra 5 til 4 år. Men det, der var helt essentielt i vores modeller, var, at vi samtidig gjorde en voldsom stor uddannelsesindsats, og det er jo ikke det, der er lagt op til i den model, finansministeren har lagt op til. Det sidste, jeg skal spørge statsministeren om, inden vi slutter denne runde, er: Kan vi nu regne med, at der ikke kommer flere løftebrud? Kan vi regne med at få en garanti for, at statsministeren ikke genfremsætter det forslag, som just er taget af bordet, hvor man vil forkorte dagpengeperioden og gøre det meget sværere for unge at komme i en a-kasse og meget sværere at genoptjene retten til dagpenge?